Nous Garniers, doiens de Tornoirre, facons savoir à touz cels qui ces presantes lettres verront que Guillemins de Fraisne, escuiers, et Agnès, sa femme, estaubli en nostre presance ont requeneu por devant nous que il ont an gaigie et baillie engaigés au noble home Mile, seignor de Noiers, et à Elissant, fame à ce Milon, leur maison dou Fraisne et tuit le porpris de la dite maison, et quanque il avoient en la ville dou Fraisne ou finaige et apartenances de la dite ville, senz riens retenir, en homes, en fammes, en tierces, en costumes, en bois, en prez, en terres, en justice, en seignorie, en vinnes, en bois, en vantes, en toutes autres choses et an touz autres profez quil avoient en la dite ville et aus apartenances, et toutes ces choses de sus dites sunt do fié au devant dit seignor de Noiers, si comme cils Guillemins et Agnès, sa fame, dient, por le pris de deus cenz livres et cent souz de tornois, des quels deniers il se sunt tenu por bien paié en monoie contant por devant nous, et renuncent a ce, li diz Guillemins, et Agnès, sa fame, qu’il ne puissent dire que les deus cenz livres et li cent souz de suz diz ne lor haient esté paié et delivrees en pecune nombrée, et ont volu et otroié li diz Guillemins et Agnès, sa fame, par devant nous que se il avenoit chose qu’il vollessient et poiessent reambre la dite maison ou les autres choses desus dites, qu’il randroient et paieroient au dit seignor et à la dite dame touz costemenz avoic les deus cenz livres et cens souz desus dites, et toutes mises que il auroient mie auls choses desus dites en quelque maniere que ce fust, des quels costemenz et des quex mises li diz sires de Noiers seront creuz par sa plainne parole senz autre preuve, et ont promis li diz Guillemins et Agnès, sa femme, por lor sairement doné corporelment, à tenir et garder toutes ces choses desus dites qu’il ne vanront en contre par auls ne par autrui et se sunt submis en nostre juridiciom que nous ou notre successor les peussiens escumenier, en quelque leu qu’il fussient demorant, se il aloient de riens en contre les choses desus dites, ou contre aucune de celes. Et por ceu que ce soit ferme chose et estauble, nous, à la requauste des devanz diz Guillemins et de Agnès sa fame, avons mis nostre seel en cels presantes lettres. Ce fu fait an l’an de l’incarnacion Nostre Seignor M. CC. LX. et douze, en mois de maiz.